text: To dræbt på motorvej
  23 april 2010 kl. 12.12
  To blev dræbt og fire blev kvæstet, da et lastvognstog kørte op i en kø på motorvejen ved Haderslev fredag eftermiddag.
  De dræbte er en mand og en kvinde, der kørte i hver sin bil.
  Den ene af de kvæstede er kommet svært til skade.
  De kvæstede blev bragt til sygehusene i Kolding, Aabenraa og Flensborg.
  Ved 13-tiden skete der et mindre uheld på motorvejen mellem afkørslen til Vojens og Haderslev nord.
  Politiet havde sendt en skiltevogn til ulykkesstedet for at advare bilisterne. Det er dog ikke helt klart, hvor den var placeret.
  
  Kaotisk ulykkessted
  Et lastvognstog kørte op i bilkøen og pløjede sig gennem flere biler.
  Blandt de ramte biler i køen var et andet lastvognstog. Tre personbiler og to lastvogne var impliceret i ulykken.
  Ulykkesstedet var et kaos af knuste biler og autoværn, og redningsmandskabet havde svært ved at komme frem. 50 meter autoværn blev flået op.
  Motorvejen var spærret for trafik i begge retninger hele fredag eftermiddag.
  Nødsporene blev åbnet for trafik sidste på eftermiddagen, og politiet regner med, at hele motorvejen kan genåbnes først på aftenen, når den sidste lastvogn er fjernet med en kran.
  Haderslev by blev hurtigt fyldt op med biler, og her opstod der også trafikkaos.
  